Grace sê Mugabe moet opvolger aanwys - Maroela Media
Robert Mugabe, president van Zimbabwe (Foto: AP Photo/Tsvangirayi Mukwazhi)
Grace Mugabe, vrou van die 93-jarige Zimbabwiese president Robert Mugabe, het Donderdag gesê haar man moet 'n opvolger aanwys, 'n onderwerp wat Mugabe vroeër as taboe beskou het.
Grace het aan lede van die regerende ZANU-PF se vroueliga gesê indien 'n opvolger aangewys word, sal dit "alle lede in staat stel om een kandidaat te ondersteun", het die staatsuitsaaier ZBC berig.
Mugabe het herhaaldelik gesê dat hy nie 'n opvolger sal aanwys nie. Die wêreld se oudste staatshoof het gesê hy sal verkiesbaar wees vir volgende jaar se verkiesing. Hy lei dié Afrika-land al sedert 1980.
Sy vrou het vroeër gesê haar man sal selfs uit sy graf die land regeer.
Dit is die eerste keer dat Grace in die publiek haar man aanmoedig om 'n opvolger aan te wys, alhoewel sy nie aangedui het of haar uitlatings spesifiek volgende jaar se verkiesing ten doel het nie.
Grace, hoof van ZANU-PF se vroueliga, het die afgelope paar jaar al hoe meer politieke mag gekry. Sy het gesê haar man se keuse oor 'n opvolger sal finaal wees.
Sommige analiste het voorspel dat Mugabe, wat deesdae sigbaar sukkel om te loop, moontlik die verkiesing kan vervroeg. Sy party se sekretaris vir administrasie, Ignatius Chombo, het verlede maand gesê Mugabe kan moontlik die verkiesing in Februarie of Maart hou. Hy kan dit slegs doen indien die parlement besluit om homself te ontbind. Sy party hou die meerderheid in die parlement.
Die Grondwet bepaal dat die vroegste datum waarop Mugabe 'n verkiesing kan hou, is Julie 2018.
'n Stryd om Mugabe op te volg het die afgelope paar maande toegeneem, en kabinetministers en militêre generale het mekaar op sosiale media en hoofstroommedia beledig.
Wie is erger as die duiwel…
Sal maar sien hoe lank die Zimbabwe mense die vrou sal verduur as mugabe nie meer daar is om haar te beskerm nie.
Ag ou bob jys n grap, wie in dié wêreld luister meer na jou twak praaitjies. Siniel die ou man.
Aangewese pos vir vriend Zuma met die finansiele steun van die Guptas.Zimbabwe het hulle nodig.
Sy gaan die opvolger wees. Hy gaan vir homself sorg.
Die baas het gepraat, nou sal hy moet luister.
Sal graag · 2 jare gelede
Ek sal graag so 'n keps soos syne wil hê.
Kry vir jou een by EFF
Hoop hy leef vir nog 200 jaar , sodat diegene wat hom verkies het se nakomelinge hom ook kan geniet!